《次韵伯寿兄宿华藏有感》
宋代·喻良能

水净溪空峰更青，目虽未到已先明。
栋浮万缕晴云细，轩拥千重夏木清。
幽兴入门应自适，残樽下马与谁倾。
老僧斋罢唯须睡，不信人间有月评。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。